Diari Oficial de la Generalitat Valenciana


Sumari del DOGV 6645, del 07-11-2011 (2011/11691)

Informació pública de la sol·licitud de modificació de les indicacions geogràfiques protegides Xixona i Torró d'Alacant i els seus documents únics.
---------------------------------------------------------------------------------------------------------------------------------------------------

### Dades del document

Número de DOGV
:   6645

Data del DOGV
:   07-11-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/11675


Organisme emissor
:   Conselleria d'Agricultura, Pesca, Alimentació i Aigua

Tipus de document
:   Anunci

Informació pública de la sol·licitud de modificació de les indicacions geogràfiques protegides Xixona i Torró d'Alacant i els seus documents únics. [2011/11946]  
En el Reglament (CE) 510/2006, del Consell, de 20 de març, s'establix el procediment per a la inscripció de les indicacions geogràfiques i les denominacions d'origen dels productes agrícoles i alimentaris en el Registre comunitari i, a este efecte, determina que corresponen a les autoritats nacionals l'examen i la tramitació de les sol·licituds presentades al seu territori.  
En virtut d'esta normativa, amb data 23 de setembre de 2009 el Consell Regulador de les Indicacions Geogràfiques Protegides Xixona i Torró d'Alacant presenta la sol·licitud de modificació del plec de condicions - document únic d'estes indicacions geogràfiques protegides davant de la Conselleria d'Agricultura, Pesca i Alimentació.  
  
La Direcció General d'Empreses Agroalimentàries i Desenrotllament Rural de la Conselleria d'Agricultura, Pesca, Alimentació i Aigua ha estudiat la documentació presentada i considera que complix el Reglament (CE) 510/2006, del Consell.  
En compliment del que s'establix en l'article 9 del Reglament (CE) 510/2006, de 20 de març, l'autoritat corresponent de l'estat membre iniciarà un procediment nacional d'oposició en què s'ha de garantir la publicació adequada de la sol·licitud i l'atorgament d'un termini raonable durant el qual qualsevol persona física o jurídica que posseïsca un interés legítim i que estiga establida o residisca al seu territori puga declarar la seua oposició a la sol·licitud, i en compliment de l'article 6 del Reial Decret 1069/2007, de 27 de juliol, pel qual es regula el procediment per a la tramitació de les sol·licituds d'inscripció en el Registre comunitari de les Denominacions d'Origen Protegides i les Indicacions Geogràfiques Protegides, que disposa que una vegada comprovada la sol·licitud d'inscripció en el Registre comunitari l'òrgan competent de la comunitat autònoma publicarà, en el Boletín Oficial del Estado, un anunci de la sol·licitud corresponent que incloga el document únic previst en l'article 16 del Reglament (CE) núm. 1898/2006, de la Comissió, de 14 de desembre, es dóna publicitat a la sol·licitud de modificació del plec de condicions - document únic de les indicacions geogràfiques protegides Xixona i Torró d'Alacant i als seus documents únics, que consta en l'annex d'este anunci.   
  
D'acord amb l'article 6.2 del Reial Decret 1069/2007, de 27 de juliol, en el termini de dos mesos a partir de la data de publicació en el Boletín Oficial del Estado de les sol·licituds de registre d'una denominació d'origen, qualsevol persona física o jurídica que estiga establida o residisca legalment a Espanya, els legítims drets o interessos de la qual considere afectats, pot oposar-se al registre pretés per mitjà de la declaració d'oposició corresponent, dirigida a la Conselleria d'Agricultura, Pesca, Alimentació i Aigua de la Generalitat.  
L'expedient es pot examinar a la Direcció General d'Empreses Agroalimentàries i Desenrotllament Rural de la Conselleria d'Agricultura, Pesca, Alimentació i Aigua (carrer d'Amadeu de Savoia, 2, 6a planta, 46717 València).  
  
València, 24 d'octubre de 2011.- La directora general d'Empreses Agroalimentàries i Desenrotllament Rural: Marta Valsangiacomo Gil.  
  
  
ANNEX I  
  
PART A) INFORMACIÓ IGP XIXONA  
  
a) DOCUMENT ÚNIC «XIXONA»  
  
Reglament (CE) núm. 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Indicació Geogràfica Protegida Xixona  
Núm. CE: ES/SNC-5799-2362-90.59.8286  
 IGP DOP   
  
1. DENOMINACIÓ  
Xixona/Jijona  
  
2. ESTAT MEMBRE O PAÍS TERCER  
Espanya  
  
3. DESCRIPCIÓ DEL PRODUCTE AGRÍCOLA O ALIMENTARI  
3.1. Tipus de producte  
Classe 2.4. Productes de forn, pastisseria, rebosteria o galleteria.  
  
3.2. Descripció del producte que es designa amb la denominació indicada en el punt 1  
El Torró de Xixona és una varietat de torró de textura molla, elaborat amb ametles repelades i torrades que, després de la mòlta i mescla amb la massa de xarop caramel·litzat endurida i blanquejada, a manera de jaspi blanc (obtingut per la cocció de mel, clara d'ou, sucre i/o sucres), donen lloc a una massa de color marró blanquinós, amb grànuls d'ametla variable distribuïts de forma irregular trencant el color natural del producte.  
- Varietats de producte emparat amb la IGP Xixona/Jijona segons la composició:   
· Torró de Xixona / Turrón de Jijona (elaborats amb mel i sucre/s).  
  
· Torró de Xixona sense sucres afegits / Turrón de Jijona sin azúcares añadidos (elaborat només amb edulcorants).  
- Qualitat o categoria comercial de les varietats de torró emparat per la IGP:  
· Qualitat suprema: esta categoria comercial s'utilitzarà per a etiquetar productes que tinguen en la composició:  
Ametla repelada i torrada, com a mínim en un 64 per 100.  
Mel pura d'abelles, com a mínim en un 10 per 100 (excepte quan el torró protegit siga elaborat amb edulcorants autoritzats).  
· Qualitat extra: esta categoria comercial s'utilitzarà per a etiquetar productes que tinguen en la composició:  
Ametla repelada i torrada, com a mínim en un 50 per 100.  
Mel pura d'abelles, com a mínim en un 10 per 100 (excepte quan el torró protegit siga elaborat amb edulcorants autoritzats).  
3.3. Matèries primeres (únicament en el cas dels productes transformats)  
a) Les matèries primeres fonamentals en l'elaboració del Torró de Xixona:  
- Ametles torrades: són ametles del gènere Prunus amygdalus dulcis, netes, sanes i sense matèries estranyes, de les varietats agronòmiques i) València (o comuna), ii) Mallorca, iii) mollar, iv) marcona, v) planeta i vi) llargueta, amb les modificacions varietals respectives, de cada zona o localitat, varietats emmarcades en regions caracteritzades per la benignitat del clima mediterrani, i poden procedir d'Alacant, Castelló i València; l'ametla s'hi incorpora repelada i torrada.  
  
- Clara d'ou o albúmina, en totes les seues presentacions comercials (fresca, liofilitzada, en pols, etc.).  
b) Altres ingredients i additius autoritzats en l'elaboració del Torró d'Alacant:  
- Mel pura d'abelles: de les varietats milflors, romer i flor del taronger, com també altres varietats monoflorals específiques de les seues zones o regions, on la benignitat del clima en caracteritza diferencialment les propietats, i poden procedir d'Alacant, Castelló i València.  
- Sucre/s de les diverses classes i derivats.  
- Aigua.  
- Additius i aromes autoritzats.  
3.4. Pinsos (únicament en el cas dels productes d'origen animal)  
  
3.5. Fases específiques de la producció que cal dur a terme a la zona geogràfica definida  
Se seguiran, conjuntament, el procediment d'elaboració i les pràctiques o tècniques tradicionals d'elaboració que es descriuen a continuació:  
- Pràctiques o tècniques tradicionals d'elaboració  
Les pràctiques o tècniques d'elaboració utilitzades han de mantindre els caràcters tradicionals de la zona d'elaboració aplicats sobre els seus productes, entre les quals cal destacar les següents:   
a) Torrada de l'ametla, que es realitza en les denominades torradores d'ametla fins a aconseguir el grau o punt de torrat adequat.  
  
b) Cocció de mescla de sucres i mel o, si és el cas, edulcorants, i clara d'ou fins a aconseguir el punt de concentració, xarop o caramel oportú, denominat punt de bola en les màquines de cocció (també anomenades malaxadores, batedores o mecàniques), incorporació i pastament de l'ametla torrada.  
c) Mòlta i mescla del xarop o caramel obtingut i les ametles torrades en els denominats molins de mòlta, fins a aconseguir la granulometria o consistència de producte necessària.  
d) Trituració i refinament de la massa obtinguda als molins fins a l'adequació final com a massa de textura fluida necessària per a la fase d'arrematada o d'emulsió utilitzant les refinadores i/o trituradores homologades per a esta finalitat.  
e) Cocció i arrematada final de la massa resultant de la mescla, mòlta i refinament d'ametles torrades i el xarop o caramel de cocció fins a aconseguir el seu punt d'emulsió o arrematada idoni i característic en els denominats boixets o arrematadores.   
- Procediment d'elaboració del producte emparat  
El procediment d'elaboració del producte emparat amb la IGP Xixona/Jijona s'estructura en dos fases d'elaboració basant-se en les tècniques tradicionals que cal utilitzar en cada una:  
1a fase del procés d'elaboració  
1. En esta primera fase del procés d'elaboració del producte emparat se seguiran les pràctiques o tècniques d'elaboració tradicionals descrites en els punts a i b de l'apartat de tècniques tradicionals, on s'afig a la mescla o xarop de caramel obtinguda amb el seu punt de cocció adequat o punt de bola, després d'un període aproximat de 30 minuts sempre validat per l'oficial o mestre torroner, l'ametla torrada obtinguda en la fase prèvia, de manera que es fa voltar tota la massa resultant fins a aconseguir una distribució tan homogènia com siga possible dels components.  
2. Se n'extrau la massa resultant, s'estén sobre taules refrigeradores manualment o automàticament, i s'efectua la mòlta i refinament posteriors en els denominats molins de mòlta.  
2a fase del procés d'elaboració  
En esta segona fase del procés d'elaboració del producte emparat se seguiran les pràctiques o tècniques d'elaboració tradicionals descrites en els punts c, d i e de l'apartat de tècniques tradicionals. Una vegada que s'ha arribat a esta última fase, la massa resultant de la fase anterior és sotmesa a una segona cocció controlada per l'oficial i/o mestre torroner acreditat fins a aconseguir que la viscositat i compacitat d'esta nova massa de torró adquirisca l'estat propi del que es denominarà torró de Xixona. Així, durant la cocció s'arriba a un punt de cuita, denominat punt d'emulsió o d'arrematat, en què la massa patix un canvi estructural intern o transformació fisicoquímica i adquirix la seua consistència característica o adequació final idònia, en acabar les dos fases, després d'un període total aproximat de 120 minuts sempre validat per l'oficial o mestre torroner.  
3.6. Normes especials sobre el tall de llesques, la ratllada, l'envasament, etc  
La massa resultant del procés d'elaboració s'extrau del boixet, es pesa, es modela en blocs de torró, perquè en el moment del refredament i l'adequació final després de l'exsudació d'oli puga ser tallada, mecànicament o manualment, en pastilles. Una altra alternativa en eixir del boixet és refinar-lo i modelar-lo en coques, també denominades coques de torró de Xixona, o transformar-lo en pasta o líquid en diferents formats de pes. Finalment, tant les pastilles rectangulars i les coques circulars com el torró en pasta o líquid hauran de ser degudament envasats i etiquetats en els respectius envasos definitius, validats i autoritzats pel Consell Regulador. L'envasament s'ha de realitzar necessàriament en origen per a salvaguardar la qualitat del producte i garantir-ne l'autenticitat i l'origen davant dels consumidors finals.  
  
3.7. Normes especials sobre l'etiquetatge  
a) Normes d'etiquetatge  
Els productes emparats poden circular i ser expedits per les empreses inscrites en els registres corresponents, en tipus d'envàs comercial avaluats i aprovats abans de la seua adequació pel Consell Regulador en l'etiquetatge dels quals figuraran obligatòriament les marques de conformitat aprovades, juntament amb l'etiqueta de garantia numerada expedida pel Consell Regulador als seus operadors inscrits i que permet el seguiment de la traçabilitat del producte en la cadena alimentària de valor.  
De conformitat amb les directrius de la Comissió sobre l'etiquetatge dels productes en l'elaboració dels quals s'utilitze com a matèria primera qualsevol varietat de torró emparat per la IGP Xixona/Jijona, només podran despatxar-se al consumidor per les indústries que facen ús en els seus envasos comercials de la denominació de venda «Producte amb torró de Xixona/Jijona», que hauran d'estar registrades i autoritzades pel Consell Regulador.  
b) Marques de conformitat o mencions d'etiquetatge en la presentació del torró emparat per la IGP  
En els envasos de torró protegit, disposats a la venda, hauran de figurar les mencions d'etiquetatge que s'especifiquen a continuació:  
- Marca comercial declarada davant del Consell Regulador.  
- Denominació de venda del producte emparat, aprovada:  
· Torró de Xixona / Turrón de Jijona  
· Torró de Xixona sense sucres afegits / Turrón de Jijona sin azúcares añadidos  
- Categoria comercial o qualitat del producte emparat elaborat:  
· Qualitat suprema  
· Qualitat extra  
- Pes net o contingut efectiu del producte elaborat.  
- Etiqueta de garantia al consumidor.  
- Logotip corporatiu del Consell Regulador i símbol comunitari per a indicació geogràfica protegida.  
  
4. DESCRIPCIÓ SUCCINTA DE LA ZONA GEOGRÀFICA  
La zona d'elaboració i envasament dels productes emparats per la indicació geogràfica protegida Xixona o Jijona correspon al terme municipal de la població de Xixona/Jijona, de la comarca valenciana de l'Alacantí, a la província d'Alacant.  
  
5. VINCLE AMB LA ZONA GEOGRÀFICA  
5.1. Caràcter específic de la zona geogràfica  
El terme municipal de Xixona es troba en l'arc central de la província d'Alacant, al denominat domini Subbètic. Està a 453 m sobre el nivell del mar i a l'abric de serres muntanyoses.  
La vegetació de la zona ha conservat importants restes del bosc autòcton mediterrani, poblat majoritàriament d'immensos boscos de pins i carrasques, com també exemplars d'alzines, teixos i altres espècies caducifòlies.  
El clima de la zona és mediterrani sec, amb baixa humitat, amb un lleuger matís continental a causa de la relativa altura mitjana existent, i es caracteritza per tindre un hivern fred (7,5 ºC de mitjana al gener i gelades freqüents fins a l'arribada de la primavera), cosa que influïx en la vegetació, floració i maduració de fruites, vegetals, plantes aromàtiques i ametlers i que condiciona la campanya torronera. Els estius són càlids, i s'arriba a una temperatura mitjana de 23 ºC a l'agost.  
  
5.2. Caràcter específic del producte  
El torró de Xixona és una peça compacta i densa, de color marró blanquinós, amb aroma dolça i un sabor intens en boca a ametles i mel.  
5.3. Relació causal entre la zona geogràfica i la qualitat o les característiques del producte (en el cas de les DOP) o la qualitat, la reputació o altres característiques específiques del producte (en el cas de les IGP)  
El terme que designa el producte, Xixona/Jijona, és un nom geogràfic que deu el seu prestigi i reputació al municipi de Xixona, situat a la comarca de l'Alacantí, de la província d'Alacant, a Espanya. La història de l'elaboració del producte es remunta cinc segles enrere, segons cronistes oficials de l'època, que el van fer conéixer primerament en la varietat de textura dura com a torró d'ametles, més tard com a torró blanc d'ametles i ja a final del segle XVI com a torró d'Alacant. Amb el temps i la millora dels instruments de treball i l'aportació del foc al procés d'elaboració, es descobrix que en moldre i coure simultàniament la pasta base del torró s'obté un producte encara més refinat i cremós, que van denominar torró de Xixona. Així, el terme Xixona començà a utilitzar-se en el segle XVII per a designar al torró elaborat a Xixona de textura molla, de manera que es distingia esta varietat dels torrons d'altres zones pel color marró blanquinós i la textura molla, que el diferenciava i el caracteritzava.  
El prestigi i la reputació del Torró de Xixona estan garantits per la consecució de tres característiques específiques en el seu procés:  
- Ingredients naturals (ametles torrades i repelades, mel, sucre i clara d'ou) de les varietats més selectes del mercat.  
- L'aplicació durant l'elaboració del torró de tècniques tradicionals d'elaboració (torrada - cocció punt de bola - arrematada, etc.) i utensilis autòctons (torradores, mecàniques, molins de pedra, refinadores, boixets, etc.) que els conferixen autenticitat i diferenciació.  
  
- El saber i la qualitat de les mans artesanes del mestre torroner a l'hora de l'adequació i l'acabat final del producte.  
  
Referència a la publicació del plec de condicions (article 5, apartat 7, del Reglament (CE) núm. 510/2006)  
Enllaç al plec de condicions penjat en el web de la Conselleria:   
  
«http://www.agricultura.gva.es/pc\_turronjijona».  
  
  
ANNEX VI  
  
SOL·LICITUD DE MODIFICACIÓ  
  
Reglament (CE) núm. 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Sol·licitud de modificació de conformitat amb l'article 9  
  
Indicació Geogràfica Protegida Xixona/Jijona  
  
Núm. CE: YL-OFC-7332-0484-49.35.9161  
 IGP DOP   
  
1. APARTAT DEL PLEC DE CONDICIONS AFECTAT PER LA MODIFICACIÓ  
- Denominació del producte  
- Descripció  
- Zona geogràfica  
- Prova d'origen  
- Mètode d'obtenció  
- Vincle  
- Etiquetatge  
- Requisits nacionals  
- Altres  
  
2. TIPUS DE MODIFICACIÓ  
- Modificació del plec únic o de la fitxa resum.  
- Modificació del plec de condicions d'una DOP o IGP registrada de la qual no s'haja publicat ni el document únic ni el resum.  
  
- Modificació del plec de condicions que no requerix la modificació del document únic publicat (article 9, apartat 3, del Reglament (CE) núm. 510/2006).  
- Modificació temporal del plec de condicions que obeïsca a mesures sanitàries o fitosanitàries obligatòries imposades per les autoritats públiques (article 9, apartat 4, del Reglament (CE) núm. 510/2006).   
  
  
3. MODIFICACIONS  
3.1. Descripció  
S'incorpora una nova varietat de producte emparat amb la IGP Xixona, concretament el Torró de Xixona elaborat amb edulcorants.  
Motiu de la modificació introduïda: donar resposta a la demanda d'una col·lectivitat de consumidors, com els diabètics o consumidors que busquen un producte amb menor contingut calòric però elaborat amb el mateix procés d'elaboració i especificitat del primer i salvaguardant els caràcters tradicionals que el diferencien dels de la seua mateixa classe.  
  
4. DOCUMENT ÚNIC ACTUALITZAT  
Vegeu el document adjunt (annex I).  
  
5. REFERÈNCIA A LA PUBLICACIÓ DEL PLEC DE CONDICIONS  
  
Enllaç al plec de condicions penjat en el web de la Conselleria:   
«http://www.agricultura.gva.es/pc\_turronjijona».  
  
  
PART B) INFORMACIÓ IGP TORRÓ D'ALACANT  
  
a) DOCUMENT ÚNIC «TORRÓ D'ALACANT»  
  
Reglament (CE) núm. 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Indicació Geogràfica Protegida Torró d'Alacant  
Núm. CE: XW-LRU-1385-5479-76.58.8800  
  
 IGP DOP   
  
1. DENOMINACIÓ  
Torró d'Alacant / Turrón de Alicante  
  
2. ESTAT MEMBRE O PAÍS TERCER  
Espanya  
  
3. DESCRIPCIÓ DEL PRODUCTE AGRÍCOLA O ALIMENTARI  
3.1. Tipus de producte  
Classe 2.4. Productes de forn, pastisseria, rebosteria o galleteria  
  
3.2. Descripció del producte que es designa amb la denominació indicada en el punt 1  
El Torró d'Alacant és una varietat de torró de textura dura, elaborat amb ametles repelades i torrades, mel, sucre/s, clara d'ou i recobert de neula.  
- Varietats de producte emparat amb la IGP Torró d'Alacant segons la composició:   
· Torró d'Alacant / Turrón de Alicante (elaborat amb mel i sucre/s).  
· Torró d'Alacant sense sucres afegits / Turrón de Alicante sin azúcares añadidos (elaborat només amb edulcorants).  
- Qualitat o categoria comercial de les varietats de torró emparat per la IGP:  
· Qualitat suprema: esta categoria comercial s'utilitzarà per a etiquetar productes que tinguen en la composició:  
Ametla repelada i torrada, com a mínim en un 60 per 100.  
Mel pura d'abelles, com a mínim en un 10 per 100 (excepte quan el torró protegit siga elaborat amb edulcorants autoritzats).  
· Qualitat extra: esta categoria comercial s'utilitzarà per a etiquetar productes que tinguen en la composició:  
Ametla repelada i torrada, com a mínim en un 46 per 100.  
Mel pura d'abelles, com a mínim en un 10 per 100 (excepte quan el torró protegit siga elaborat amb edulcorants autoritzats).  
3.3. Matèries primeres (únicament en el cas dels productes transformats)  
a) Les matèries primeres fonamentals en l'elaboració del Torró d'Alacant:  
- Ametles torrades: són ametles del gènere Prunus amygdalus dulcis, netes, sanes i sense matèries estranyes, de les varietats agronòmiques i) València (o comuna), ii) Mallorca, iii) mollar, iv) marcona, v) planeta i vi) llargueta, amb les respectives modificacions varietals, de cada zona o localitat, varietats emmarcades en regions caracteritzades per la benignitat del clima mediterrani, i podent procedir d'Alacant, Castelló i València; l'ametla s'hi incorpora repelada i torrada.  
- Clara d'ou o albúmina, en totes les seues presentacions comercials (fresca, liofilitzada, en pols, etc.).  
b) Altres ingredients i additius autoritzats en l'elaboració del Torró d'Alacant:  
- Mel pura d'abelles: de les varietats milflors, romer i flor del taronger, com també altres varietats monoflorals específiques de les seues zones o regions, en què la benignitat del clima caracteritza diferencialment les seues propietats, i poden procedir d'Alacant, Castelló i València.  
- Sucre/s en les diferents classes i derivats.  
- Neula: la seua funció en el producte és únicament de recobriment.  
- Aigua.  
- Additius i aromes autoritzats.   
3.4. Pinsos (únicament en el cas dels productes d'origen animal)  
  
3.5. Fases específiques de la producció que cal dur a terme a la zona geogràfica definida  
Se seguiran, conjuntament, el procediment d'elaboració i les pràctiques o tècniques tradicionals d'elaboració que es descriuen a continuació:  
- Pràctiques o tècniques tradicionals d'elaboració  
Les pràctiques o tècniques d'elaboració utilitzades han de mantindre els caràcters tradicionals de la zona d'elaboració aplicats sobre els seus productes, entre les quals cal destacar les següents:   
a) Torrada de l'ametla, que es realitza en les denominades torradores d'ametla fins a aconseguir el grau o punt de torrat adequat.  
  
b) Cocció de mescla de sucres i mel o, si és el cas, edulcorants, i clara d'ou fins a aconseguir el punt de concentració, xarop o caramel oportú, denominat punt de bola en les màquines de cocció (també anomenades malaxadores, batedores o mecàniques), incorporació i pastament de l'ametla torrada.  
- Procediment d'elaboració del producte emparat  
En el procés d'elaboració del producte emparat amb la IGP Torró d'Alacant / Turrón de Alicante se seguiran les pràctiques o tècniques d'elaboració tradicionals descrites en els punts a i b de l'apartat de tècniques tradicionals, on s'afig a la mescla o xarop de caramel obtinguda amb el seu punt de cocció adequat o punt de bola, després d'un període aproximat de 45 minuts sempre validat per l'oficial o mestre torroner, l'ametla torrada obtinguda en la fase prèvia, de manera que es fa voltar tota la massa resultant fins a aconseguir una distribució tan homogènia com siga possible dels components.  
3.6. Normes especials sobre el tall de llesques, la ratllada, l'envasament, etc.  
Se n'extrau la massa resultant del procés d'elaboració, s'estén sobre taules refrigeradores per a la caramel·lització de la massa i, segons la finalitat última per aconseguir Torró d'Alacant, en pastilles rectangulars o en coques circulars, es pesa, es modela en caixons o blocs de torró recoberts de neula de forma manual o en làmines amb neula per mitjà de corrons de forma automàtica, perquè en el moment del refredament es tallen, mecànicament o manualment, en pastilles de diferents formats de pes. Finalment, els blocs de torró, les pastilles rectangulars o les coques circulars resultants han de ser degudament envasades i etiquetades en els respectius envasos definitius, validats i autoritzats pel Consell Regulador. L'envasament s'ha de realitzar necessàriament en origen per a salvaguardar la qualitat del producte i garantir-ne l'autenticitat i l'origen davant dels consumidors finals.  
  
3.7. Normes especials sobre l'etiquetatge  
a) Normes d'etiquetatge  
Els productes emparats poden circular i ser expedits per les empreses inscrites en els registres corresponents, en tipus d'envàs comercial avaluats i aprovats abans de la seua adequació pel Consell Regulador, i en l'etiquetatge dels quals figuraran obligatòriament les marques de conformitat aprovades, juntament amb l'etiqueta de garantia numerada expedida pel Consell Regulador als seus operadors inscrits i que permet el seguiment de la traçabilitat del producte en la cadena alimentària de valor.  
De conformitat amb les directrius de la Comissió sobre l'etiquetatge dels productes en l'elaboració dels quals s'utilitze com a matèria primera qualsevol varietat de torró emparat per la IGP Torró d'Alacant / Turrón de Alicante, només podran despatxar-se al consumidor per les indústries que facen ús en els seus envasos comercials de la denominació de venda, «Producte amb Torró d'Alacant / Turrón de Alicante», que hauran d'estar registrades i autoritzades pel Consell Regulador.  
b) Marques de conformitat o mencions d'etiquetatge en la presentació del torró emparat per la IGP  
En els envasos de torró protegit, disposats a la venda, hauran de figurar les mencions d'etiquetatge que s'especifiquen a continuació:  
- Marca comercial declarada davant del Consell Regulador.  
- Denominació de venda del producte emparat, aprovada:  
· Torró d'Alacant / Turrón de Alicante  
· Torró d'Alacant sense sucres afegits / Turrón de Alicante sin azúcares añadidos  
- Categoria comercial o qualitat del producte emparat elaborat:  
· Qualitat suprema  
· Qualitat extra  
- Pes net o contingut efectiu del producte elaborat.  
- Etiqueta de garantia al consumidor.  
- Logotip corporatiu del Consell Regulador i símbol comunitari per a indicació geogràfica protegida.  
  
4. DESCRIPCIÓ SUCCINTA DE LA ZONA GEOGRÀFICA  
La zona d'elaboració i envasament dels productes emparats per la Indicació Geogràfica Protegida Torró d'Alacant o Turrón de Alicante correspon al terme municipal de la població de Xixona/Jijona, de la comarca valenciana de l'Alacantí, a la província d'Alacant.  
  
  
5. VINCLE AMB LA ZONA GEOGRÀFICA  
5.1. Caràcter específic de la zona geogràfica  
El terme municipal de Xixona es troba en l'arc central de la província d'Alacant, al denominat domini Subbètic. Està a 453 m sobre el nivell del mar i a l'abric de serres muntanyoses.  
La vegetació de la zona ha conservat importants restes del bosc autòcton mediterrani, poblat majoritàriament d'immensos boscos de pins i carrasques, com també exemplars d'alzines, teixos i altres espècies caducifòlies.  
El clima de la zona és mediterrani sec, amb baixa humitat, amb un lleuger matís continental a causa de la relativa altura mitjana existent, i es caracteritza per tindre un hivern fred (7,5 ºC de mitjana al gener i gelades freqüents fins a l'arribada de la primavera), la qual cosa influïx en la vegetació, floració i maduració de fruites, vegetals, plantes aromàtiques i ametlers i que condiciona la campanya torronera. Els estius són càlids, i s'arriba a una temperatura mitjana de 23 ºC a l'agost.  
  
5.2. Caràcter específic del producte  
El Torró d'Alacant és una varietat de torró de textura dura, elaborat amb ametles repelades i torrades, que queden inserides en la massa de xarop caramel·litzat endurida i blanquejada, a manera de jaspi blanc, obtingut per la cocció de mel, clara d'ou i sucre/s, i recobert per neula.  
5.3. Relació causal entre la zona geogràfica i la qualitat o les característiques del producte (en el cas de les DOP) o la qualitat, la reputació o altres característiques específiques del producte (en el cas de les IGP)  
El terme que designa el producte, Alacant/Alicante, és un nom geogràfic que deu el seu prestigi i reputació a la localització del municipi de Xixona, situat a la comarca de l'Alacantí de la província d'Alacant, a Espanya. La història de l'elaboració del producte es remunta cinc segles enrere, segons cronistes oficials de l'època, que el van fer conéixer primerament com a torró d'ametles, més tard com a torró blanc d'ametles i ja a final del segle XVI era conegut amb el nom torró d'Alacant, amb què actualment es coneix. Esta varietat de es distingia dels torrons d'altres zones pel seu color blanc i per l'ametla torrada, i això diferenciava i caracteritzava el torró d'esta zona geogràfica enfront del denominat «torró negre (el nostre torró d'alegria)» o «ametllat», que també s'elaborava en altres zones de la península Ibèrica en aquella època.  
  
Així, el nom de la capital de la província, Alacant, va donar nom a esta varietat de torró de textura dura en reconeixement a l'aportació comercial i de difusió que va representar per al torró l'ús del seu port marítim com a plataforma d'expedició per a exportar i viatjar esta gent amb el torró a tot el món, donant-li reputació i atorgant-li reconeixement a nivell internacional com a sinònim de qualitat.   
El prestigi i la reputació del Torró d'Alacant estan garantits per la consecució de tres característiques específiques en el seu procés:  
- Ingredients naturals (ametles torrades i repelades, mel, sucre i clara d'ou) de les varietats més selectes del mercat.  
- L'aplicació durant l'elaboració del torró de tècniques tradicionals d'elaboració (torrada - cocció punt de bola - arrematada, etc.) i utensilis autòctons (torradores, mecàniques, molins de pedra, refinadores, boixets, etc.) que els conferixen autenticitat i diferenciació.  
  
- El saber i la qualitat de les mans artesanes del mestre torroner a l'hora de l'adequació i l'acabat final del producte.  
  
Referència a la publicació del plec de condicions (article 5, apartat 7, del Reglament (CE) núm. 510/2006)  
Enllaç al plec de condicions penjat en el web de la Conselleria:   
«http://www.agricultura.gva.es/pc\_turronalicante».  
  
  
ANNEX VI  
  
SOL·LICITUD DE MODIFICACIÓ  
  
Reglament (CE) núm. 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Sol·licitud de modificació de conformitat amb l'article 9  
  
Indicació Geogràfica Protegida Torró d'Alacant  
  
Núm. CE: AT-FUE-5046-9796-48.80.9343  
 IGP DOP   
  
1. APARTAT DEL PLEC DE CONDICIONS AFECTAT PER LA MODIFICACIÓ  
- Denominació del producte  
- Descripció  
- Zona geogràfica  
- Prova d'origen  
- Mètode d'obtenció  
- Vincle  
- Etiquetatge  
- Requisits nacionals  
- Altres  
  
2. TIPUS DE MODIFICACIÓ  
- Modificació del plec únic o de la fitxa resum.  
- Modificació del plec de condicions d'una DOP o IGP registrada de la qual no s'haja publicat ni el document únic ni el resum.  
  
- Modificació del plec de condicions que no requerix la modificació del document únic publicat (article 9, apartat 3, del Reglament (CE) núm. 510/2006).  
- Modificació temporal del plec de condicions que obeïsca a mesures sanitàries o fitosanitàries obligatòries imposades per les autoritats públiques (article 9, apartat 4, del Reglament (CE) núm. 510/2006).   
  
3. MODIFICACIONS  
3.1. Descripció  
S'incorpora una nova varietat de producte emparat amb la IGP Torró d'Alacant, concretament el Torró d'Alacant elaborat amb edulcorants.  
  
Motiu de la modificació introduïda: donar resposta a la demanda d'una col·lectivitat de consumidors, com els diabètics o consumidors que busquen un producte amb menor contingut calòric però elaborat amb el mateix procés d'elaboració i especificitat del primer i salvaguardant els caràcters tradicionals que el diferencien dels de la seua mateixa classe.  
  
4. DOCUMENT ÚNIC ACTUALITZAT  
Vegeu el document adjunt (annex I).  
  
5. REFERÈNCIA A LA PUBLICACIÓ DEL PLEC DE CONDICIONS  
Enllaç al plec de condicions penjats en el web de la Conselleria:   
  
«http://www.agricultura.gva.es/pc\_turronalicante».